หลายปีแล้วที่ไม่ได้มาทานอาหารที่ร้านกุ้งเผาอ่อนนุช วันนี้มีโอกาสจึงตัดสินใจมาพร้อมกับเพื่อนๆ ที่ออฟฟิศ ต้องวัดดวงกันหน่อยว่าจะสดอร่อยเหมือนเดิมรึเปล่า
จานแรกที่สั่งเป็น signature ของที่ร้าน คือ ปลากะพงทอดราดน้ำปลา เนื้อปลากะพงสด หวาน ทอดมาร้อนๆ พร้อมน้ำจิ้มซีฟู้ดที่แซบ จานนี้ทุกคนชมว่าอร่อยมากค่ะ จานที่ 2 เป็นผัดผักกระเฉด ผัดได้สวยมากค่ะ ผักยังเขียวอยู่ รสชาติดี จานนี้คนไม่ทานเผ็ดคงต้องบอกพนักงานนิดนึงนะคะว่าเผ็ดน้อย  อย่างที่ 3 คือต้มยำกุ้งน้ำใส กุ้งขนาดปานกลาง สดมาก รสชาติแซบได้ใจ ทุกคนชอบมากค่ะ จานที่ 4 คือกุ้งอบวุ้นเส้น กุ้งขนาดเท่าต้มยำกุ้ง วุ้นเส้นเหนียวนุ่ม อร่อยค่ะ อย่างสุดท้ายคือทอดมันปลากราย เนื้อเหนียวนุ่ม ชิ้นใหญ่ น้ำจิ้มอร่อย แถมตอนท้ายมีสับปะรดมาเสิร์ฟด้วยค่ะ
ค่าเสียหายทั้งหมด 1,084 บาท ไปทานทั้งหมด 5 คน ทุกคนประหลาดใจกับราคาที่ไม่แพงเลย มีคนนึงบ้านอยู่แถวเอเชียทีคประกาศเลยว่าจะมาทานที่นี่อีกครั้ง 
มื้อนี้ต้องขอบคุณร้านกุ้งเผาอ่อนนุชที่คงเส้นคงวาความอร่อย อาหารสด และบริการที่ดี ทำให้เราซึ่งเป็นเจ้าถิ่นไม่ขายหน้า อยากให้ทุกคนได้ลองมาชิมนะคะ
